In original en la sutana

I na dat strusch insatgi en il Grischun che na conuscha betg Pader dr. Flurin Maissen. Strusch in med da massa en Svizra che n'avess betg insacura rapportà dal Pader da Rumein.

Tge duess jau alura anc vulair preschentar a Vus sia persuna, sia lavur e sias numerusas activitads. Tuttina, i dess era anc oz tant da scriver e da raquintar da Pader Flurin. Ma per questa giada vuless jau ma restrenscher sin ils fatgs.
Ils ultims onns èsi vegnì in pau pli ruassaivel enturn sia persuna, quai che na vul dentant betg dir ch'el saja sa retratg dal tuttafatg da la vita publica. Ma era Pader Flurin na vegn betg pli giuvens. Ils 22 d'avrigl 1993 ha el cumplenì ses 87avel onn da naschientscha. Lain dar in'egliada sin la biografia da Gion Fidel Luis Maissen, uschia ses num da batten.

Biografia
Naschì è el l'onn 1906 a Glion, l'emprima citad sper il Rain. La passenta el sia giuventetgna e frequenta la scola primara. Suenter il gimnasi ad Engelberg, studis da filosofia, pedagogia, istorgia, istorgia d'art e musica a l'universitad da Friburg, entra el en la claustra da benedictins da Mustér e sa deditgescha al studi da la teologia. Silsuenter suondan anc studis da scienzas natiralas, mineralogia, fisica, matematica e geografia. Sia dissertaziun «Fuorns e cavacristallas» cumpara era sco cudesch e vala anc oz sco ovra da standard.
Pader Flurin è stà magister a la scola claustrala a Mustér e fundatur da la Fundaziun Retoromana Placi a Spescha. Questa Fundaziun organisescha dapi 24 onns curs da rumantsch en Surselva. L'emprim avevan ils curs lieu a Rumein en Val Lumnezia, suenter a Laax. Dapi 1964 è Pader Flurin administratur dals bains claustrals, dal benefizi, a Rumein, nua ch'el viva e lavura era oz. Sur ils cunfins dal chantun Grischun ora è Pader Flurin surtut enconuschent entras ses cumbat per la protecziun da la natira, ses interess ed engaschi per energias alternativas e per l'agricultura biologica. Vus vesais, igl è quasi pli simpel d'enumerar quai ch'il Pader n'ha betg fatg, che quai ch'el ha fatg. Strusch insatge ch'el avess laschà da la vart durant sia lunga vita.

80 onns
A chaschun dal 80avel anniversari dal Pader han amis, enconuschents e schurnalists prendì la chaschun da sa regurdar dals merits dal giubilar. Qua insaquants citats che laschan percorscher il 'genius' da la persunalitad, dal scienzià e da l'um da Dieu.
... el ei daveras in cass special, quei Pader doct aschi independent sco loials, aschi religius sco profans... nus lein buca zuppentar noss'affecziun per nies «doctor necessarius»...
... per mei ei Pader Flurin buca mo in exempel che spera. EI va aunc in pass pli lunsch. EI ughegia...
... Pigl «unicum da Rumein», per quei «perpetuum mobile» vegni buca a dar in paus. EI vegn ad ir vinavon per la spina da grava giu en las cavorgias dil Glogn, el vegn vinavon a cultivar il sanartugl ed el vegn vinavon a sempatschar da ses aviuls. E sch'el senta in di enzatgei sco ina maldispostadad, beiba el in tschadun plein spina da grava, fa ina salatetta da sanartugl, maglia quella e pren sco dessert ina bucca plein mel d'aviuls e la maldispostadad ei svanida ...

Persunalmain
hai jau emprendì ad enconuscher il Pader avant ca. 10 u 12 onns: Jau ma na regord betg precis, ma i vegn ad esser stà a chaschun da l'avertura d'in curs da rumantsch a Laax, ubain durant ina da las numerusas autras acziuns che la Fundaziun Retoromana organisava anc da lez temp. Alura na ma fatschentava jau anc pauc u nagut cun dumondas davart cultura e linguatg rumantsch. Sch'jau patratg ussa enavos, han ils contacts cun amis, enconuschents e collavuraturs da la Fundaziun intimà era mai da m'occupar ed engaschar mez per mes linguatg matern.
E da quel mument envi sun era jau stà fascinà da la persunalitad dal Pader. Ed era sche jau na sun betg adina dal medem avis sco el, n'è la fascinaziun e l'admiraziun per sia persunalitad e per tut ses engaschi che pudess esser in exempel per bIers, betg vegnida pli pitschna, il cuntrari. Ed en connex cun ses nunstanclentaivel engaschi vuless jau era plazzar ils suandants pleds da Pader Flurin Maissen. Pleds che dattan perditga da sia vitalitad e sia speranza en l'avegnir ch'el ha mantegnì fin il di dad oz.
«Nus stuein entscheiver oz a migliurar il mund, sche nus fagein quei per en dus ni treis onns, va ei - lein dir - forsa 402 ni 403 onns entochen ch'il mund ei migliuraus, sche nus entschevin denton oz cun quella lavur, lu cuoza ei forsa mo 400 onns».